钦定古今图书集成/理学汇编/文学典/第096卷 > 瞿佑
## 钦定古今图书集成/理学汇编/文学典/第096卷 > 瞿佑

按《列朝诗集》：佑字宗吉，钱塘人。杨廉夫游杭，访其叔
祖士衡于传桂堂。宗吉年十四，见廉夫《香奁》八题，即
席倚和，俊语叠出。其《花尘春迹》云：“燕尾点波微有韵，
凤头踏月悄无声。”《黛眉颦色》云：“恨从张敞毫边起，春
向梁鸿案上生。”《金钱卜欢》云：“织锦轩窗闻笑语，采𬞟
洲渚听愁吁。”《香颊啼痕》云：“斑斑湘竹非因雨，点点杨
花不是春。”廉夫叹赏，谓士衡曰：“此君家千里驹也。”因
以鞋杯命题。宗吉制《沁园春》一阕，廉夫大喜，命侍妓
歌以行酒，欢饮而罢。洪武中，以荐历仁和、临安、宜阳
训导，升周府右长史。永乐间，下诏狱，谪戍保安十年。
洪熙乙巳，英国公奏请赦还，令主家塾，三载放归，卒
年八十七。宗吉风情丽逸，著《剪灯新话》及乐府歌词，
多偎红倚翠之语，为时传诵。其在保安，当兴河失守，
边境萧条。永乐己亥，降佛曲于塞下，选子弟唱之。时
值元宵，作《望江南》五首，闻者凄然泣下。又有《漫兴诗》
及《书生叹》诸篇，至今贫士失职者皆讽咏焉。